FI Euroopan unionin virallinen lehti C 177/14

Maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdassa tarkoitettu hakemuksen julkaiseminen

(2017/C 177/06)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla.

YHTENÄINEN ASIAKIRJA

”FENALÅR FRA NORGE”

EU-nro: NO-PGI-0005-01260–27.8.2015

SMM ( X ) SAN ( )

1. Nimi

”Fenalår fra Norge”

2. Jäsenvaltio tai kolmas maa

Norja

3. Maataloustuotteen tai elintarvikkeen kuvaus

3.1 Tuotelaji

Luokka 1.2 – Lihavalmisteet (kuumennetut, suolatut, savustetut jne.)

3.2 Kuvaus 1 kohdassa nimetystä tuotteesta

Fenalår fra Norge on suolattu, kuivattu ja raakakypsytetty, toisinaan savustettu norjalaista alkuperää oleva karitsan- tai lampaanviulu. Fenalår fra Norge valmistetaan joko perinteisenä tai pitkään raakakypsytettynä. Fenalår fra Norge voi olla kokonainen tai kokonaan tai osittain luuttomaksi leikattu. Sorkat ja potka poistetaan yleensä kokonaan tai osittain.

Fenalår fra Norgen maku on täyteläisen lihaisa ilman liian voimakasta lampaanlihan ominaismakua. Sen tuoksun tulisi olla suolainen ja luonnollisen miellyttävä ja maun miedosti suolainen. Pitkään raakakypsytetyn tuotteen suolapitoisuuden on oltava alle 7 %. Perinteisen tuotteen suolapitoisuuden on oltava alle 9 %. Marinoituihin tai maustettuihin tuotteisiin kehittyy käytettyjen mausteiden makua. Tavallisimpia mausteita ovat rosmariini, valkosipuli, pippuri, timjami, erilaiset marjat ja hunaja.

Fenalår fra Norgen tulee olla väriltään tasaisen punertava, pehmeä, rakenteeltaan keskimääräisen kiinteästä kiinteään, eikä siinä saa esiintyä hometta. Liha ei saisi olla ulkoreunaltaan kuivunutta, ja rasvan olisi oltava väriltään hieman kullankeltaiseen vivahtavaa.

Perinteisen tuotteen kuivumisasteen olisi oltava vähintään 30 % ja pitkään kypsytetyn 35 %. Normaali kuivaus- ja raakakypsytysaika on perinteisellä tuotteella 3–6 kuukautta ja pitkään kypsytetyllä 5–9 kuukautta. Yleensä Fenalår fra Norge pidetään kaupan, kun sen aw-arvo (vesiaktiivisuus) on alle 0,90.

Tavanomainen savustusmenetelmä on kylmäsavustus pyökkilastuilla. Toisinaan pyökin sijasta käytetään katajaa.

Kuivauksen jälkeen kokonainen karitsanviulu painaa tavallisesti 1,4–2,1 kg. Täysikasvuisen lampaan kohdalla vastaava paino on 2,0–4,2 kg.

3.3 Raaka-aineet (ainoastaan jalostetut tuotteet)

Fenalår fra Norgen raaka-aine on 4 artiklan mukaisesti määritellyllä Norjan alueella kasvatettujen ja teurastettujen karitsojen tai lampaiden reisi. Sekä tuoreita että jäädytettyjä ja sulatettuja reisiä voidaan käyttää, mutta jäädytetyt ja sulatetut reidet saavat olla enintään 12 kuukauden ikäisiä.

Valmistukseen voidaan käyttää seuraavia rotuja: norjanvalkolammas, dala, norsk pelssau ja vanha lyhythäntäinen norjanlammas (villsau) sekä näiden risteytykset. Karitsat teurastetaan yleensä 7–8 kuukauden ikäisinä ja täysikasvuiset lampaat 1–5 vuoden ikäisinä.

Yli 90 % eläimistä teurastetaan syys- ja marraskuun välisenä aikana.

Reisien pH-arvon paistin kohdalta mitattuna on oltava 5,5–5,8. Jalostusprosessin aikana reisiä on hierottava ja puristettava verijälkien poistamiseksi. Tuotantovaiheen aikana lämpötilan olisi oltava alle 7 celsiusastetta, mutta on suositeltavaa pitää lämpötila 1–4 celsiusasteessa kunnes reidet suolataan. Kuivauksen on tapahduttava sopivan kosteassa ilmanalassa oikeassa lämpötilassa. Kaikki reidet tarkastetaan käsin kuivausprosessin valvomiseksi ja sen varmistamiseksi, että ne poistetaan kuivaustilasta, kun asianmukainen kuivumisaste on saavutettu.

Karitsanreidet jäädytetään alle -18 celsiusasteen lämpötilaan. Jäädytetyt reidet sulatetaan valvotussa alle 7 celsiusasteen lämpötilassa.

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Fenalår fra Norge tuotetaan, jalostetaan ja kypsytetään 4 kohdassa määritellyllä Norjan alueella. Fenalår fra Norgen raaka-aine on 4 kohdan mukaisesti määritellyllä Norjan alueella kasvatettujen ja teurastettujen karitsojen tai lampaiden reisi.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

Fenalår fra Norge voidaan myydä kokonaisena luullisena tai luuttomaksi leikattuna sekä viipaloituna. Luuttomaksi leikattu tuote voidaan pitää kaupan kokonaisina paloina tai viipaloituna. Viipaleet leikataan yleensä ohuiksi (0,6–1,2 mm).

3.6 Tuotteen, johon rekisteröity nimi viittaa, merkitsemistä koskevat erityiset säännöt

Fenalår fra Norge varustetaan päällysmerkinnöillä, joihin lisätään maininta siitä, onko tuote ”perinteinen” vai ”pitkään kypsytetty”.

4. Maantieteellisen alueen tarkka rajaus

Fenalår fra Norge tuotetaan, jalostetaan ja kypsytetään määritellyllä Norjan alueella, joka käsittää Norjan kuningaskunnan, lukuun ottamatta Svalbardin ja Jan Mayenin saaria.

5. Yhteys maantieteelliseen alueeseen

Maantieteellisen merkinnän suojaamista koskeva hakemus perustuu tuotteen maineeseen.

Fenalår fra Norge on ainutlaatuinen norjalainen tuote sekä nimensä että tuotantomenetelmänsä suhteen. Yleisesti tuote voidaan määritellä ”suolatuksi lampaan- tai karitsaviuluksi”. Nimitys ’fenalår’ on ollut käytössä Norjassa jo hyvin kauan, mutta sitä ei ole todettu käytettävän muissa maissa.

Laajaperäisellä lammastaloudella on Norjassa pitkät perinteet, minkä voidaan katsoa johtuvan viileästä ilmastosta ja maan topografian erityispiirteistä; maassa on paljon laidunniittyjä ja maasto on jyrkkää.

Fenalår fra Norgen pitkään jatkunut tuotantoperinne on dokumentoitavissa. Olaus Magnus kirjoitti vuonna 1555 lampaasta seuraavasti: ”Pohjoisen asukkaat nauttivat nauttivat lampaanlihaa, kuten lähes kaikkea muutakin lihaa, raakana ympäri vuoden, kun se on ensin laitettu suolaveteen, savustettu ja kuvattu ulkoilmassa, ja näin käsiteltynä liha voi säilyä pitkään.” Monien välillisten lähteiden mukaan tuotetta valmistettiin todennäköisesti jo viikinkiajalla (800–1050 jKr.), ja on löydetty lampaanluiden jäänteitä, jotka ovat peräisin neoliittiselta kaudelta noin vuodelta 3000 eKr. Niiden perusteella voidaan päätellä, että mahdollisesti jo tuohon aikaan kuivattiin lampaanreisiä.

Fenalår fra Norgen valmistus on paikallinen perinne kaikilla neljällä Norjan alueella, joten se voidaan yhdistää koko maahan. Fenalår fra Norgen valmistukseen liittyvä taito ja asiantuntemus ovat siirtyneet sukupolvelta toiselle. Sen vuoksi tuottajille onkin kertynyt paljon kokemusta siitä, miten valmistus voidaan mukauttaa paikallisiin olosuhteisiin, kuten lämpötilaan, kosteuteen ja tuuliin. Karttunut taito valikoida oikeanlaatuiset lampaanreidet ja käsitellä niitä sekä suolaus- ja kuivausprosessiin liittyvä osaaminen, jonka tuloksena syntyy miedon suolainen maku ja juuri halutunlainen rakenne, ovat Fenalår fra Norgen maineikkaan laadun kannalta tärkeitä tekijöitä.

Fenalår fra Norgen vankka maine Norjassa perustuu tähän pitkään ja laajalle levinneeseen perinteeseen. Tammikuussa 2016 tehty kuluttajatutkimus vahvisti, että Fenalår fra Norgen maine on vankka ja positiivinen, ja tuote tunnetaan erittäin hyvin. Kuluttajat pitävät sitä korkealaatuisena, tyypillisenä ja perinteisenä norjalaisena tuotteena. Fenalår fra Norge kuuluu erityisesti juhla-aikaan, kuten jouluun ja toukokuun 17. päivään (Norjan kansallispäivä), ja sitä nautitaan paljon myös kesällä, kun sää on lämmin.

Aina 1900-luvun lopulle asti oli yleistä, että norjalaiset talonpojat valmistivat tuotetta omaan käyttöönsä. Fenalår fra Norgen valmistukseen liittyvä taito ja asiantuntemus ovat siirtyneet sukupolvelta toiselle, ja nykyisin tämä osaaminen on käytössä myös laajemmassa mittakaavassa tapahtuvassa tuotannossa.

Eritelmän julkaisutiedot

(Tämän asetuksen 6 artiklan 1 kohta)

https://lovdata.no/dokument/SF/forskrift/2012-10-03-935

(1) EUVL L 343, 14.12.2012, s. 1.